Stap seelangs en in die woud | News24
Stap seelangs en in die woud
Die staproete strek oor die groter Kaap St. Francis-gebied en loop onder meer verby die kusgebied. Foto: VERSKAF
CALAMARI, 'n kanaalrit, kuswoud en die see se groot blaasgat . . . Dit wag op stappers op die Walk on the Wildside-roete in die Kaap St. Francis-omgewing.
Die gemaklike roete oor 38 km word oor drie dae en twee nagte afgelê.
Mens kan heel gemaklik met 'n 6 km-lange sirkelroete in die Irma Booysen-natuurreservaat, skuins oorkant die Kaap St. Francis-vakansieoord, begin.
Die 6 km-sirkelroete kan rek deur die Seal Point-reservaat laer af in Da Gama­straat in te sluit. Hier kan stappers op die strand sit en kyk na die sonsondergang voordat hulle aandete in Joe Fish Restaurant gaan geniet en in die Kaap St. Francis-vakansieoord gaan oornag.
Die volgende oggend kan besoekers wéér ontbyt in Joe Fish eet – want dis als by die Walk on the Wild Side-pakket ingesluit.
Sorg vir 'n stewige ontbyt, want die tweede dag se roete neem jou 16 km deur 'n inheemse kuswoud in die Dune Ridge-natuurreservaat. Varings, oumansbaard en veelkleurige swam-me groei langs die voetpad. Die duineveld se hoogste punt bied 'n volronde uitsig op die Baviaanskloof-berge, die Tsitsikamma en die oseaan. Op 'n mooi dag kan mens selfs Sea View naby Port Elizabeth sien.
Van hier loop die voetpad tot teenaan die kus, en kronkel verby die tweede grootste blaasgat in die Suidelike Halfrond, 'n Khoi-graf, en oorblyfsels van skeepswrakke.
Stap na Seal Point, die hoogste geboude vuurtoring op die mees suidoostelike punt van Afrika. Hier kan jy in Sankub se rehabilitasiesentrum pikkewyne en ander seevoëls van nader beskou.
Ná die "pikkewyn-kuier" is dit net 'n kort stappie na die Kaap St. Francis-oord waar jy in 'n lekker sagte bed kan opkrul.
Die volgende oggend strek die pad verder kuslangs tot by Port St. Francis. Stappers kan calamari voor 'n tjokka (dis nou die "calamari-vis") in 'n spesiale demonstrasie skoongemaak word.
Die 16 km word voltooi via die Twee Hawensstap en strandlangs tot by die bekende St. Francis-kanale, waar 'n boot die stappers op 'n kanaalbesigtigingstoer neem, en by die nuwe Quaysyde Restaurant vir middagete aflaai.
Ná ete gaan die stappers terug na die Kaap St. Francis-vakansieoord.
Die stap is glad nie moeilik nie, en geskik vir die meeste ouderdomsgroepe en fiks-heidsvlakke. Die spesiale wintertarief begin by R2 290 per persoon vir groepe groter as agt. Meer inligting is by www.chokkatrail.co.za beskikbaar.